12 E re ka Jesu e ne e le motho yo o itekanetseng, o ne a ka tshelela ruri fela jaaka Adame le ene a ne a ka tshelela ruri pele a leofa. Boikaelelo jwa ga Jehofa e ne e le go tlatsa lefatshe ka lotsalo lo lo itekanetseng lwa ga Adame. Ka jalo, e re ka Jesu a ne a rata Rraagwe le ditlogolwana tsa ga Adame thata, o ne a ntsha botshelo jwa gagwe setlhabelo. Ee, Jesu o ne a ntsha botshelo jo bo itekanetseng jo bo neng bo lekana le jo bo latlhegetseng Adame. Morago ga moo, Jehofa o ne a dira gore Morwawe a boe a tshele gape e le sebopiwa sa semoya. (1 Pet. 3:18) Jehofa o ne a ka diragatsa tshiamiso ka go amogela setlhabelo sa monna yoo yo o itekanetseng e bong Jesu e le thekololo, kgotsa tlhwatlhwa, gore a rekolole lelapa la ga Adame le go ba naya tsholofelo ya gore ba tshele botshelo jo Adame a neng a bo latlhile. Ka tsela nngwe, Jesu o ne a tsaya boemo jwa ga Adame. Paulo o tlhalosa jaana: “E bile go kwadilwe jalo ga twe: ‘Motho wa ntlha Adame o ne a nna moya o o tshelang.’ Adame wa bofelo o ne a nna moya o o nayang botshelo.”—1 Bakor. 15:45.